Oʻzbekiston Respublikasi Qishloq xoʻjaligi vazirligi huzurida “Agroservis operator” davlat unitar korxonasini tashkil etish toʻgʻrisida
(resolution, 2024-10-02)

Oʻzbekiston Respublikasi Prezidentining “Xalqaro tiklanish va taraqqiyot banki hamda Xalqaro taraqqiyot uyushmasi ishtirokida “Oʻzbekiston Respublikasi qishloq xoʻjaligini modernizatsiya qilish” loyihasini amalga oshirish chora-tadbirlari toʻgʻrisida” 2020-yil 11-avgustdagi PQ-4803-son qarori ijrosini taʼminlash, shuningdek, intensiv texnologiyalarga asoslangan bogʻ va tokzorlarni, shuningdek, qishloq xoʻjaligi oziq-ovqat mahsulotlarini qayta ishlash, tayyorlash va saqlash infratuzilmasini aholi va tadbirkorlik subyektlariga “tayyor holda topshirishning” zamonaviy mexanizmlarini joriy etish orqali aholi bandligini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligi, Investitsiyalar va tashqi savdo vazirligi hamda Moliya vazirligining Qishloq xoʻjaligi vazirligi huzurida “Agroservis operator” davlat unitar korxonasini (keyingi oʻrinlarda — “Agroservis operator” DUK) tashkil etish toʻgʻrisidagi taklifiga rozilik berilsin. 2. Quyidagilar “Agroservis operator” DUKning asosiy vazifalari etib belgilansin: bogʻdorchilik va uzumchilik xoʻjaliklarini, qishloq xoʻjaligi oziq-ovqat mahsulotlarini qayta ishlash, tayyorlash va saqlash infratuzilmasini barqaror rivojlantirishni taʼminlashga qaratilgan maqsadli kompleks dasturlarni amalga oshirish; bogʻdorchilik va uzumchilik xoʻjaligida ilmiy yutuqlar, ilgʻor ilmiy ishlanmalar va intensiv agrotexnologiyalarni keng joriy etishga qaratilgan takliflarni ishlab chiqish; raqobatbardosh qishloq xoʻjaligi mahsulotlarini yetishtirish, qayta ishlash, tayyorlash va saqlash, shuningdek, mamlakatning eksport salohiyatini oshirish maqsadida investitsiyalarni, shu jumladan, xorijiy investitsiyalarni jalb etishga koʻmaklashish; intensiv va resurstejamkor texnologiyalarga asoslangan bogʻ va tokzorlar plantatsiyalarini, qishloq xoʻjaligi oziq-ovqat mahsulotlarini qayta ishlash, tayyorlash va saqlash infratuzilmasini barpo etishga ilgʻor tajribaga ega salohiyatli va moliyaviy barqaror pudratchi tashkilotlarni belgilangan tartibda jalb etish; Jahon banki tomonidan belgilangan tartib asosida bogʻ va tokzorlar plantatsiyalarini bosqichma-bosqich barpo etish hamda ularni tayyor holda aholi va tadbirkorlik subyektlariga uzoq muddatga, boʻlib toʻlash sharti bilan realizatsiya qilish; bogʻdorchilik va uzumchilik xoʻjaliklari faoliyatini hamda qishloq xoʻjaligi oziq-ovqat mahsulotlarini qayta ishlash, tayyorlash va saqlash infratuzilmasini tashkil etishda aholi va tadbirkorlik subyektlariga shartnoma asosida agrotexnik hamda boshqa xizmatlar koʻrsatish. 3. Belgilansinki: Oʻzbekiston Respublikasi Qishloq xoʻjaligi vazirligi “Agroservis operator” DUKning muassisi hisoblanadi; “Agroservis operator” DUKning faoliyati Qishloq xoʻjaligi vazirligi huzuridagi Oziq-ovqat va qishloq xoʻjaligi sohasida strategik rivojlanish va tadqiqotlar xalqaro markazi tomonidan muvofiqlashtiriladi. 4. Oʻzbekiston Respublikasi Qishloq xoʻjaligi vazirligi huzuridagi “Agroservis operator” davlat unitar korxonasining tuzilmasi 1-ilovaga muvofiq tasdiqlansin. 5. Oʻzbekiston Respublikasi Qishloq xoʻjaligi vazirligi bir oy muddatda: “Agroservis operator” DUKning ustavini tasdiqlasin hamda belgilangan tartibda davlat roʻyxatidan oʻtkazilishini taʼminlasin; “Agroservis operator” DUKning moddiy-texnik bazasini yaratish, shu jumladan, uni joylashtirish hamda yuqori malakali kadrlar bilan jamlash choralarini koʻrsin. 6. Quyidagilar “Agroservis operator” DUK faoliyatini moliyalashtirish manbalari etib belgilansin: Oʻzbekiston Respublikasi Qishloq xoʻjaligi vazirligi huzuridagi Oziq-ovqat va qishloq xoʻjaligi sohasida strategik rivojlanish va tadqiqotlar xalqaro markazi tomonidan ajratiladigan mablagʻlar; xoʻjalik faoliyatidan va shartnomalar asosida xizmatlar koʻrsatishdan tushadigan tushumlar; bogʻ va tokzorlarni aholi va tadbirkorlik subyektlariga realizatsiya qilishdan tushgan mablagʻlar; qonun hujjatlarida taqiqlanmagan boshqa manbalar. Belgilansinki, “Agroservis operator” DUK tomonidan barpo etilgan bogʻ va tokzorlarni aholi va tadbirkorlik subyektlariga realizatsiya qilishdan tushgan mablagʻlar yangi bogʻlar va tokzorlar maydonini kengaytirish va agrotexnik tadbirlarni oʻtkazish, shuningdek, bogʻdorchilik va uzumchilik xoʻjaliklari salohiyatini oshirishga qaratilgan tadbirlar uchun yoʻnaltiriladi. 7. Qoraqalpogʻiston Respublikasi Vazirlar Kengashi va viloyatlar hokimliklari “Agroservis operator” DUK tomonidan yangi bogʻ va tokzorlar barpo etishga qishloq xoʻjaligida foydalanilmayotgan ochiq yer maydonlari, zaxirada turgan hosildorligi past boʻlgan paxta va gʻalladan qisqargan maydonlar, yaroqsiz hamda iqtisodiy jihatdan samarasiz deb topilgan bogʻ va tokzorlar joylashgan yer maydonlari ajratilishini taʼminlasin. 8. Vazirlar Mahkamasining “Fargʻona viloyatida intensiv texnologiyalarga asoslangan bogʻ va tokzorlar barpo etish loyihasini amalga oshirishga doir chora-tadbirlar toʻgʻrisida” 2019-yil 25-noyabrdagi 950-son qarorining 1-bandiga 2-ilovaga muvofiq oʻzgartirish va qoʻshimcha kiritilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev hamda Oʻzbekiston Respublikasi qishloq xoʻjaligi vaziri J.A. Xodjayev zimmasiga yuklansin. 1. Ikkinchi xatboshiga “Fargʻona viloyatining Oʻzbekiston, Oltiariq, Quva” soʻzlaridan keyin “Qoʻshtepa” soʻzi qoʻshilsin; 2. Toʻrtinchi xatboshi quyidagi tahrirda bayon qilinsin: “aksiyadorlik jamiyati ustav kapitalini Qishloq xoʻjaligi vazirligi huzuridagi Bogʻdorchilik va issiqxona xoʻjaligini rivojlantirish agentligiga — 13 foiz, Fargʻona viloyati hokimligiga — 2 foiz, mahalliy va xorijiy investorlarga — 85 foiz miqdorida taqsimlash toʻgʻrisidagi takliflari maʼqullansin”.